กกต.เปิดศูนย์ปฏิบัติงานคณะกรรมการต่อต้านข่าวเท็จ เพื่อเผยแพร่ข่าวสารการเลือกตั้งอย่างถูกต้อง พร้อมยืนยัน กกต.โปร่งใสตรวจสอบได้
นายฐิติเชฏฐ์ นุชนาฏ กรรมการการเลือกตั้ง (กกต.) กล่าวว่า การจัดตั้งศูนย์ปฏิบัติงานคณะกรรมการต่อต้านข่าวเท็จ ที่ห้องปฎิบัติการชั้น 9 สำนักงาน กกต. ครั้งนี้ เพื่อรวบรวมข้อมูลข่าวสารที่ส่งผลต่อภาพลักษณ์ของ กกต. และเพื่อชี้แจงทำความเข้าใจในการปฎิบัติหน้าที่ของ กกต. รวมถึงเพื่อตรวจสอบคัดกรองข่าว เนื่องจากปัจจุบันมีข่าวเท็จข่าวปลอมเกิดขึ้นจำนวนมาก ส่งผลต่อความน่าเชื่อถือในการทำงานในการจัดการเลือกตั้งสมาชิกสภสผู้แทนราษฎรของ กกต. โดยในปี 2666 เชื่อว่า จะยังคงมีบุคคลไม่หวังดีต่อการเลือกตั้งให้เป็นไปด้วยความเรียบร้อย ทั้งนี้หากมีการโพสต์ข่าวเท็จข่าวปลอมจะต้องถูกดำเนินคดีตามกฎหมาย อย่างไรก็ตาม เชื่อว่าในปีนี้ข่าวเท็จข่าวปลอมจะเกิดขึ้นน้อยกว่าการเลือกตั้งปี 2562 เพราะที่ผ่านมา กกต.ดำเนินการตรวจสอบและใช้มาตรการเชิงป้องกันป้องปรามอย่างต่อเนื่อง ด้านนายปกรณ์ มหรรณพ กรรมการการเลือกตั้ง กล่าวว่า ที่ผ่านมามีการเสนอข่าวเท็จข่าวปลอมจำนวนมาก เช่น การยุบพรรคการเมือง , การแบ่งเขตเลือกตั้ง และเรื่องการพิมพ์บัตรเลือกตั้งเกินจำนวน ซึ่งที่ผ่านมา กกต. ได้ชี้แจงข้อเท็จจริงแล้ว และยืนยันว่าการดำเนินการของ กกต.เป็นไปตามกฎหมายกำหนด พร้อมยอมรับว่า กรณีข้อผิดพลาดของหนังสือแนะนำตัวผู้สมัครนั้นเมื่อมีความผิดพลาด เกิดขึ้น กกต. ยอมรับและดำเนินการแก้ไขทันที และเป็นความผิดพลาดโดยสุจริตที่ไม่ได้เกิดจากความตั้งใจ ซึ่งที่ผ่านมา กกต.ไม่ปิดบังข้อมูลการดำเนินการทุกอย่างโปรงใสสามารถตรวจสอบได้ สำหรับกรณีที่ขณะนี้พรรคการเมืองบางพรรค ได้ปราศรัยเรื่องการแบ่งเขตเลือกตั้งทำให้ กกต.เสียหาย ขณะนี้ได้รวบรวมข้อมูลเพื่อนำเข้าในที่ประชุม กกต. เพื่อพิจารณาดำเนินการหลังการเลือกตั้งแล้ว ซึ่งการดำเนินคดีตามกฎหมายจะพิจารณาที่เจตนาและดำเนินการกับข่าวเท็จที่ส่งผลให้การเลือกตั้งไม่สุจริตและเที่ยงธรรม สำหรับศูนย์ปฏิบัติงานคณะกรรมการต่อต้านข่าวเท็จ กำหนดปฎิบัติงานทุกวันโดยไม่มีวันหยุดจนถึง 21.00 น. เพื่อเผยแพร่ข่าวสารให้ประชาชนได้รับอย่างถูกต้องชัดเจน.